Агенцијата за заштита на правото на слободен пристап до информациите од јавен карактер, врз основа на член 109 став 13 од Законот за општата управна постапка („Службен весник на Република Македонија“ бр.124/15), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр.101/19) и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр.60/20), постапувајќи по Жалбата изјавена од Д. К. од Скопје, поднесена против Решение на Агенцијата за цивилно воздухопловство, по предметот Барање за пристап до информации од јавен карактер, на ден 28.07.2025 година, го донесе следното:

**Р Е Ш Е Н И Е**

1. Жалбата изјавена од Д. К. од Скопје, поднесена против Решение на Агенцијата за цивилно воздухопловство бр.03-732/5 од 30.06.2025 година, заведена во Агенцијата под бр.08-260 на 10.07.2025, година по предметот Барање за пристап до информации од јавен карактер, **СЕ УВАЖУВА**.
2. **Решението на Имателот на информации бр.** **03-732/5** **од 30.06.2025 година СЕ ПОНИШТУВА.**
3. **СЕ ЗАДОЛЖУВА Имателот на информации да му овозможи на Барателот делумен пристап до бараната информација.**
4. **Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.**

**О Б Р А З Л О Ж Е Н И Е**

Д. К. од Скопје, како што се наведува во Жалбата, на 07.05.2025 година поднел Барање за пристап до информации од јавен карактер до Агенцијата за цивилно воздухопловство, со кое побарал по е-маил да му се достави електронски запис од следната информација:

„Правилник за систематизација на работните места на Агенцијата за цивилно воздухопловство, која е во сила со сите измени и дополнувања на Правилникот за систематизација на работните места на Агенцијата за цивилно воздухопловство “.

Постапувајќи по ова Барање, Имателот на информации до Барателот на 19.05.2025 година му доставил Решение бр.03-732/2 од 19.05.2025 година, со кое Барањето за слободен пристап до информации од јавен карактер се одбива. Во Образложението на решението е наведено: „....Согласно член 20 од Статутот на Агенцијата за цивилно воздухопловство актите со кои се регулираат правата, обврските и овластувањата на вработените се за ограничена употреба и до ваквите информации не е дозволен слободен пристап...“.

Незадоволен од горенаведеното Решение, Барателот на информации во законски предвидениот рок, на 30.05.2025 година поднесе Жалба до Агенцијата, заведена во Агенцијата под бр.08-260.

Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и сите останати докази во предметот и со Решение број 08-260 од 13.06.2025 година, истата **ЈА УВАЖИ, Решението на Имателот го поништи и предметот го врати на повторно постапување пред првостепениот орган.**

Имателот на информации постапувајќи по Решението на Агенцијата, до Барателот доставил Решение бр.03-732/5 од 30.06.2025 година со кое Барањето на Барателот се одбива. Во Решението е наведено: „...Агенцијата ги зема во предвид забелешките и изготви нов Тест на штетност во кој детално ги образложи причините за својата одлука, односно фактот дека доставувањето на бараниот акт е незаконско и спротивно на одредбите од Законот за воздухоплоство и во исто време е спротивен со сите начела и целта заради која е донесен Законот за слободен пристап до информации од јавен карактер.“. Во прилог го достави **Тестот на штетност**, во кој е наведено дека: „Согласно член 6 од Законот за слободен пристап до информации од јавен карактер, имателите на информации можат да одбијат барање за пристап, за информација која врз основа на закон претставува класифицирана информација со соодветен степен на класификација. Согласно член 7 став (7) алинеја 7 од Законот за воздухопловство....Статутот на Агенцијата уредува и степен на тајност на актите, документите и други податоци поврзани со работењето на Агенцијата. Во член 7 став (7) е утврдено дека степенот на тајност на актите, документите и други податоци го уредува Статутот на Агенцијата, што е lex specialis…во однос на општиот Закон за слободен пристап до информации од јавен карактер...не претставува составен дел на Листата на информации од јавен карактер објавена на веб странцијата на Агенцијата ... заради што до бараниот акт не е дозволен пристап...неговата достапност може да има последици врз безбедноста на воздушниот сообраќај. Имено, во актот има предвидено и многу сензитивни работни позиции од чиј опис на работно место и работни задачи може да се откријат и податоци и информации кои не би требало да ги знае јавноста. Се работи за посебни категории на вработени (инспектори) со посебни описи на работни задачи во насока на обезбедување н безбедноста на воздушниот сообраќај и дел од документацијата која ја изготвуваат носи ознака „строго доверливо“... Актот за систематизација не регулира трошење на средства и дополнително АЦВ не е буџетски корисник, ниту троши, народни пари“, односно се самофинансира, а начинот на распоредување на остварените средства е согласно правилата и прописите на ЕУРОКОНТРОЛ чија членка сме и која води сметка за евентуално нерационално или незаконско трошење на средствата...АЦВ не е институција која има надлежност и со чие работење на било кој начин би се загрозило здравјето на луѓето во здравтвена смисла...“

Незадоволен од наведеното Решение, Барателот на информации на 10.07.2025 година до Агенцијата повторно поднесе Жалба, заведена во Агенцијата со бр.08-260. Во Жалбата е наведено: „...Агенцијата за цивилно воздухоплоство не постапи согласно укажувањата, туку повторно донесе идентична одлука како и претходно, со која повторно се одбива пристапот до бараната информација, без суштинска измена на образложението..во прилог дополнително спроведен „Тест на штетност“ ... и воедно не ги содржи основните елементи за „Тест на штетност“...Информациите кои се предмет на класификација се однесуваат особрено на: јавната безбедност, одбраната; надворешните работи; безбедносни, разузнавачки и контраразузнавачки активности на органите на државната управа на Република Македонија; системи, уреди, проекти и планови од важност за јавната безбедност, одбраната, надзорешните работи; научни истражувања и технолошки, економски и финансиски работи од значење на Република Македонија.....член 20 од Статутот на АЦВ не може да биде основ за ограничување на пристап до информации кои, според Законот, се од јавен карактер, од причина што Статутот, како акт на Агенцијата ...не смее да биде над Законот за слободен пристап до информации од јавен карактер“.

Агенцијата со електронски допис бр. 08-260 од 11.07.2025 година, ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 17.07.2025 година по електронски пат до Агенцијата достави Одговор на жалба бр.03-732/6 од 16.07.2025 година, заведен во Агенцијата со бр.08-260 на 18.07.2025 година, со кој останува на наводите на оспореното Решение и во прилог ги достави сите списи во врска со предметот.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и останатите расположливи списи, истата **ја уважи, Решението на Имателот на информации го поништи и го задолжи Имателот на информации на Барателот да му овозможи делумен пристап до бараните информации на Барателот, во рок од 15 дена од денот на доставување на Решението**, поради следното:

По разледувањето на Барањето, Жалбата и оспореното Решение на Имателот на информации, второстепениот орган утврди дека Имателот на информации со оспореното Решение не му ги доставува бараните информации, на начин и во форма наведени во Барањето, што е спротивно на одредбите на Закон за слободен пристап до информации од јавен карактер.

Во врска со наводите во Тестот на штетност бр.03-372/4 од 30.06.2025 година, дека „Статутот на Агенцијата, што е lex specialis…во однос на општиот Закон за слободен пристап до информации од јавен карактер...не претставува составен дел на Листата на информации од јавен карактер објавена на веб странцијата на Агенцијата“, второстепениот орган му укажува на Имателот на информации дека **во областа на слободниот пристап до информации од јавен карактер lex specialis е Законот за слободен пристап до информации од јавен карактер,** со кој е регулира начинот на постапување по барања за пристап до информации, се предвидуваат исклучоци кога може имателот на информации да одбие пристап, но исто така со член 10 од овој Закон се предвидени документи кои треба секој имател на информации да ги објави на својата веб страница.

Агенцијата му укажува на Имателот на информации дека основ за одбивање на барање не може да биде член 10 од Законот за слободен пристап до информации од јавен карактер, како што е утврдено од страна на Имателот во Тестот на штетност. Напротив член 10 став 1 алинеја 8 од овој Закон, утврдува дека: Имателот на информации е должен да ја информира јавноста преку својата интернет страница со објавување на прописите што во рамките на својата надлежност ги донесува имателот на информацијата во вид на подзаконски акт: правилници (правилник за внатрешна организација, правилник за систематизација на работни места, правилник за заштитено внатрешно пријавување и друго), уредби... и други видови акти за извршување на законите и други видови акти за извршување на законите и други прописи, кога за тоа се овластени со закон.

По разгледувањето на оспореното Решение и доставениот Тест на штетност, Агенцијата утврди дека Имателот на информации одбива пристап согласно член 6 од Законот за слободен пристап до информации од јавен карактер, но не прецизира по кој исклучок го прави истото. Второстепениот орган му укажува на Имателот на информации дека барање за пристап до информации може да одбие единствено согласно член 6 став 1 од Законот за слободен пристап до информации од јавен карактер, каде таксативно се наброени 5-те исклуци од слободниот пристап до информации од јавен карактер. Но овие исклучоци не се апсолутни. Имено ставот 4 од членот 6 утврдува дека: „Ако документот или негов дел содржи информации од ставот (1) на овој член, што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот.“

Агенцијата му укажува на Имателот на информации дека во член 3 алинеја 2 од Законот за слободен пристап до информации од јавен карактер е утврдено дека: „информација од јавен карактер е информација во која било форма што **ја создал или со која располага** имателот на информацијата согласно со неговите надлежности“. Тоа во конкретниот случај, значи дека Имателот на информации е должен да му ја достави на Барателот бараната информација, освен во делот од актот кој се однесува на оние работни места кои како што наведува Имателот на информации во Тестот на штетност се „....со посебни описи на работни задачи во насока на обезбедување на безбедност на воздушниот сообраќај ...“ и да постапи согласно член 10 став 1 од истиот Закон, односно Имателот на информации е должен да ја информира јавноста преку својата интернет страница со објавување на податоци од негова надлежност и други информации кои произлегуваат од надлежноста и работата на имателот на информацијата.

Согласно член 7 од Законот за класифицирани информации, со класификација на информацијата се определува степенот на заштита на информацијата кој треба да биде соодветен со степен на штетата што би настанала за Република Северна Македонија со неовластен пристап или неовластена употреба на информацијата. Информациите кои се предмет на класификација се однесуваат особено на: јавната безбедност; одбраната; надворешните работи; безбедносни, разузнавачки и контраразузнавачки активности на дражавата; системи, уреди, пронајдоци, проекти и планови од важност за јавната безбедност, одбраната, надворешните работи; научни истражувања и технолошки, економски и финансиски работи од значење за Република Северна Македонија.

Согласно член 12 од Законот за класифицирани информации е наведено: „Информациите со чие откривање би се намалила ефикасноста на работењето на органите на државната и локалната власт основани согласно со Уставот на Република Северна Македонија и со закон, правни лица основани од Републиката или од општините, градот Скопје и општините во градот Скопје, добиваат ознака „ЗА ОГРАНИЧЕНА УПОТРЕБА“. Ознаката „ЗА ОГРАНИЧЕНА УПОТРЕБА“ не претставува степен на класификација, но до ваквите информации не е дозволен слободен пристап. Начинот на чување и ракување со информациите за ограничена употреба со уредба поблиску ги уредува Владата на Република Северна Македонија.“

Постапувајќи по жалбата на Барателот на информации сега жалител, второстепениот орган утврди дека покрај цитирањето на член 20 став 3 алинеа 3 од Статутот на Имателот на информации, нема доставено соодветен доказ дека бараната информација добила ознака „ЗА ОГРАНИЧЕНА УПОТРЕБА“, согласно член 12 од Законот за класифицирани информации.

Имајќи го во предвид сето погоренаведено, Имателот на информации е должен да го разгледа Барањето, да постапи согласно одредбите од Законот за слободен пристап до информации од јавен карактер и со соодветно Решение на Барателот да му овозможи делумен пристап до бараните информации.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,** **Пламенка Бојчева**